**Θρησκευτικά Α’ Γυμνασίου. Σελ. 121 σχολικού βιβλίου.**

**Αγάπη προς όλους.**

****

Χριστός Ανέστη παιδιά. Εύχομαι να είστε καλά. Στο σχολικό βιβλίο μας στην σελίδα 121 υπάρχει ένα απόσπασμα από το κατά Λουκάν Ευαγγέλιο στο οποίο μας μιλάει ο Χριστός για το πώς να δείχνουμε την αγάπη μας σε όλους, ακόμη και στους "εχθρούς" μας. Λέει λοιπόν τα εξής:

«Σ’ εσάς όμως που μ’ ακούτε λέω: Αγαπάτε τους εχθρούς σας, ευεργετείτε όσους σας μισούν∙ δίνετε ευχές σ’ όσους σας δίνουν κατάρες, προσεύχεστε γι’ αυτούς που σας κακομεταχειρίζονται.

Σ’ όποιον σε χαστουκίζει στο ένα μάγουλο, γύριζε και το άλλο∙ κι αν κάποιος σου πάρει το πανωφόρι, μην τον εμποδίσεις να πάρει και το πουκάμισο. Σ’ όποιον σου ζητάει κάτι δίνε το, κι αν κάποιος σου πάρει αυτό που σου ανήκει, μη ζητάς να σου το επιστρέψει. Όπως θέλετε να σας συμπεριφέρονται οι άνθρωποι, έτσι ακριβώς να συμπεριφέρεστε κι εσείς σ’ αυτούς. Γιατί, αν αγαπάτε αυτούς που σας αγαπούν, ποια εύνοια περιμένετε από τον Θεό; Αφού και οι αμαρτωλοί αγαπούν αυτούς που τους αγαπούν. Κι αν κάνετε καλό σ’ αυτούς που σας κάνουν καλό, ποια εύνοια περιμένετε από τον Θεό; Και οι αμαρτωλοί το ίδιο κάνουν. Αν δανείζετε σ’ όσους ελπίζετε να σας τα επιστρέψουν, ποια εύνοια περιμένετε από τον Θεό; Και οι αμαρτωλοί δανείζουν στους ομοίους τους για να τα πάρουν πίσω.

Αντίθετα, εσείς ν’ αγαπάτε τους εχθρούς σας, να κάνετε το καλό και να δανείζετε, χωρίς να περιμένετε να πάρετε πίσω τίποτα. Έτσι, ο Θεός, που είναι καλός ακόμα και με τους αχάριστους και τους κακούς, θα σας ανταμείψει με το παραπάνω και θα σας κάνει παιδιά του. Να είστε λοιπόν σπλαχνικοί, όπως σπλαχνικός είναι κι ο Θεός Πατέρας σας».

(Λκ 6, 27­40)

**Άσκηση**. Να γράψετε με λίγα λόγια πως θα πρέπει να είναι τελικά η αγάπη μας. Ποια χαρακτηριστικά να έχει;

Καλή δύναμη και καλή συνέχεια παιδιά.

